See võib olla harjumatu, sest kiired muutused on olnud aastaid igapäevane asi.  Jah, kuid see ei saa igavesti kesta. Kui jätkata meie viimase kahe aasta majanduskasvu tempos, siis oleksime sajandi lõpuks maailma kõige rikkam riik. Ma usun, et seda ei saavuta me eales.  Nüüd oleme ka osa tavalisest majandustsüklist. Meie väiksem majanduskasv ei tulene Eesti majanduspoliitikast. USAs kehtis viimase ajani eluasemelaenu poliitika, kus inimestel võimaldati esimestel aastatel maksta  tagasi üksnes intresse, mitte põhilaenu. Keegi arvas, et see on väga tark viis stimuleerida majandust. Nüüd, kui see enam ei toimi, on see mõjutanud panku ka Ühendkuningriigis ja Saksamaal. Hispaanias on meeletu probleem, kuna nad on investeerinud USA pankade väärtpaberitesse, kes on sellist praktikat harrastanud. Ka Rootsi pangad on sama teinud. Me oleme üks osa sellest ühisest süsteemist, ja seeläbi mõjutatud maailmamajanduse arengust, mille väljavaated 2008. aastal ei ole enam nii head kui tänavu.